Сцри макъымква.

Зны йпшкадзата, зны йкьахвдзата,
Зджьарала йг|агит| акъвабыз бжьы.
Зны йх|аг|ата, зынгьи йщтак|дзата,
Абыжьква йг|атых|вачвг|ит| са сгвы.

Заман дудздзак| змаз заджвы йапшдзата,
Амакъым нашхыйа сгвы аланарп|ат|ит|.
Знык| аг|ах|вра дуква йрылаз зджьак| рапшдзата,
Амакъым йкьахву сг|ащтнарч|вит|.

О, амакъымква, абаза макъымква,
Суаг|а шврапшдзата, спсы апшта бзи швызбит|.
О, амакъымква, йсцрийу амакъымква, 
Сбазара шварадъа йбжахит|.

Шва швызг|азтын, спахь апны йг|агылит|,
Х|ых|всса хьапщква, йхварззауа йг|ах|вуа.
Шва швызг|азтын, ауатыкв йг|аталит|,
Х|ычк|вынчва джьыгърута йхъынх|вуа.

Уа, спсы йапшу, абаза макъымква,
Йамайчуа збжьыла х|ыштаква зырчвуа!
О, амакъымква, сылахь амакъымква,
Ба расх|вит| анап|ква швг|анзыршауа! 

Шхай Катйа.